**РЕПУБЛИКА СРПСКА**

**ГРАД БАЊА ЛУКА**

**ГРАДСКА УПРАВА**

**ГРАДОНАЧЕЛНИК**

На основу члана 59. Закона о локалној самоуправи („Службени гласник Републике Српске“, бр. 97/16 и 36/19), члана 67. Статута Града Бања Лука („Службени гласник Града Бања Лука“, бр. 14/18 и 9/19) и Програма додјеле субвенција пословним субјектима у периоду кризе у Граду Бања Лука за 2021. годину („Службени гласник Града Бања Лука“, број 30/21), Градоначелник Града Бања Лука расписује

**Ј А В Н И П О З И В**

**за додјелу субвенција пословним субјектима у периоду кризе у Граду Бања Лука за 2021. годину**

**I – Предмет јавног позива**

Предмет овог јавног позива је додјела субвенција пословним субјектима на територији Града Бања Лука (у даљем тексту: Града), који су нарочито погођени кризом изазваном *„covid-19“* вирусом и којима је у 2021. години био забрањен или ограничен рад, и то:

1. Субвенција пословним субјектима у области туризма и угоститељства;
2. Субвенција накнаде за заузимање јавне површине
3. Субвенција за самозапошљавање;
4. Субвенција за износ комуналне таксе за истицање пословног имена;
5. Субвенција за подршку старим занатима у доба кризе.

**II – Намјена субвенција**

**1. Субвенција пословним субјектима у области туризма и угоститељства**

Корисници субвенција могу бити пословни субјекти чије су шифре претежне дјелатности сљедеће: 55.10 – хотели и сличан смјештај, 55.20 – одмаралишта и остали смјештај за краћи одмор (хостели, мотели), 79.11 – дјелатности путничких агенција, 79.12 – дјелатности тур-оператора, 56.30 - ноћни клуб, 56.10 - само свадбени салон и 68.20 – само свадбени салон, 90.01 – извођачка умјетност и 90.02 – помоћне дјелатности у извођачкој умјетности.

а) Хотели, мотели, хостели (претежне шифре дјелатности 55.10 и 55.20):

Субвенција се може одобрити у сљедећим износима:

Хотели, мотели и хостели, – највише до 450 КМ по соби, и то:

- хотели са 4 или 5 звјездица највише до 450 KМ по соби;

- хотели са 3 и мање звјездица, хостели и мотели највише до 350 КМ по соби.

Максималан износ по поједином пословном субјекту који располаже са капацитетом до 50 соба износи до 15.000 КМ;

Mаксималан износ по поједином пословном субјекту који располаже са капацитетом од 51 до 100 соба износи до 30.000 КМ;

Максималан износ по поједином пословном субјекту који располаже са капацитетом више од 100 соба износи до 50.000 КМ.

б) Туристичке агенције, тур-оператори и извођачка дјелатност (претежне шифре дјелатности 79.11, 79.12, 90.01 и 90.02):

Субвенција туристичкима агенцијама, тур-операторима и извођачкој дјелатности износи највише до 1.000 КМ по запосленом раднику.

в) Свадбени салони и ноћни клубови (претежне шифре дјелатности 56.30, 56.10 и 68.20):

Субвенција свадбеним салонима и ноћним клубовима се може одобрити у износу до 7.000 КМ по пословном субјекту.

**2. Субвенција накнаде за заузимање јавне површине**

Пословни субјекти чије су шифре претежне дјелатности 56.10 - дјелатност ресторана и услуге доставе хране и 56.30 дјелатност припреме и послуживања пића, а који испуне услове Јавног позива, имају право на субвенцију дијела износа накнаде за привремено заузимање јавне површине за постављање башти угоститељских објеката и то у износу од 100% накнаде за мјесец март и 30 % накнаде за остале мјесеце у току 2021. године.

**3. Субвенција за самозапошљавање**

Субвенција за самозапошљавање се може одобрити самосталним предузетницима који су од почетка календарске године до окончања јавног позива регистровали самосталну предузетничку дјелатност као основно занимање на подручју Града.

Субвенција се може одобрити самосталном предузетнику у износу од 3.000 до 7.000 КМ, зависно од стручне спреме подносиоца захтјева.

**4. Субвенција за износ комуналне таксе за истицање пословног имена**

Обвезници комуналне таксе за истицање пословног имена, којима је забрањено или ограничено обављање дјелатности, имају право на субвенцију аликвотног дијела комуналне таксе према регистрованој претежној дјелатности, а у висини њихове обавезе, и то:

1. Пословни субјекти претежне шифре дјелатности: 56.30 - ноћни клуб имају право на субвенцију комуналне таксе за 2021. годину у износу од 100%,
2. Пословни субјекти претежне шифре дјелатности: 90.01 и 90.02 извођачка умјетност, имају право на субвенцију аликвотног дијела комуналне таксе за 6 мјесеци у износу од 100%, а за 6 мјесеци у износу од 20%;
3. Пословни субјекти којима је забрањен рад у мјесецу марту 2021. године имају право на субвенцију аликвотног дијела комуналне таксе:

- за 1 мјесец у износу од 100%,

- за 5 мјесеци у износу од 20% и

- за 6 мјесеци у износу од 10%.

**5. Субвенција за подршку старим занатима у доба кризе**

Субвенција за подршку старим занатима у доба кризе се може одобрити самосталним предузетницима са статусом старог заната, умјетничког заната или домаће радиности који су статус стекли до дана објаве јавног позива.

Субвенција за подршку самосталним предузетницима са статусом старог заната, умјетничког заната или домаће радиности износи до 1.000 КМ по предузетнику.

**III – Општи услови**

Корисник субвенције може бити пословни субјект:

* који је регистрован за обављање дјелатности **са сједиштем на територији Града**;
* над којим није покренут или отворен стечајни односно ликвидациони поступак;
* који испуњава и друге услове утврђене јавним позивом.

Под појмом пословни субјекти подразумијевају се привредна друштва и самостални предузетници.

Списак дјелатности и врсте пословних субјеката на које се примјењује овај Јавни позив биће објављен на званичној интернет страници Града. Врста дјелатности се утврђује искључиво према регистрованој претежној дјелатности. Претежна дјелатност не може се мијењати у току Јавног позива за додјелу субвенција.

**IV – Посебни услови**

**1**. Право на **субвенцију пословним субјектима у области туризма и угоститељства** имају привредна друштва и самостални предузетници, који испуњавају сљедеће услове:

а) Хотели, мотели, хостели (претежне шифре дјелатности 55.10 и 55.20)

* да је регистрован као угоститељски објекат за дјелатности врсте: хотел, мотел или хостел (претежне шифре дјелатности: 55.10 и 55.20), у складу да прописима из области угоститељства, са више од 5 соба,
* да редовно измирује обавезе по основу пореза и доприноса у складу са законом или да износ неизмирених обавеза није већи од износа доспјелих обавеза за задња три мјесеца,
* да у првом полугодишту 2020. године има смањене приходе више од 40% у односу на приходе из истог периода 2019. године (за новорегистроване субјекте, регистроване у току 2019. године, користе се упоредни показатељи за мјесеце у којима је пословни субјект пословао и у 2019. и 2020. години),
* да је на дан 31.12.2020. године измирио обавезе за боравишну таксу,
* да на дан 31.12.2020. године има најмање три (3) запослена радника са пуним радним временом.

б) Туристичке агенције, тур-оператори и извођачка дјелатност (претежне шифре дјелатности 79.11, 79.12, 90.01 и 90.02)

* да је регистрован као туристичка агенција, тур-оператор или извођачка дјелатност (претежне шифре дјелатности: 79.11, 79.12, 90.01 и 90.02),
* да редовно измирује обавезе по основу пореза и доприноса у складу са законом или да износ неизмирених обавеза није већи од износа доспјелих обавеза за задња три мјесеца,
* да у првом полугодишту 2020. године има смањене приходе више од 40% у односу на приходе из истог периода 2019. године (за новорегистроване субјекте, регистроване у току 2019. године, користе се упоредни показатељи за мјесеце у којима је пословни субјект пословао и у 2019. и 2020. години),
* да на дан 31.12.2020. године има најмање једног (1) запосленог радника са пуним радним временом.

в) Свадбени салони и ноћни клубови (претежне шифре дјелатности 56.30, 56.10 и 68.20)

* да је регистрован као свадбени салон или ноћни клуб (претежне шифре дјелатности: 56.30, 56.10, 68.20),
* да редовно измирује обавезе по основу пореза и доприноса у складу са законом или да износ неизмирених обавеза није већи од износа доспјелих обавеза за задња три мјесеца,
* да у првом полугодишту 2020. године има смањене приходе више од 40% у односу на приходе из истог периода 2019. године (за новорегистроване субјекте, регистроване у току 2019. године, користе се упоредни показатељи за мјесеце у којима је пословни субјект пословао и у 2019. и 2020. години),
* да на дан 31.12.2020. године има најмање два (2) запослена радника са пуним радним временом.

 **2.** Право на **субвенцију накнаде за заузимање јавне површине** имају привредна друштва и самостални предузетници, који испуњавају сљедеће услове:

* да обављају угоститељску дјелатност – шифра дјелатности 56.10 - дјелатност ресторана и услуге доставе хране и 56.30 дјелатност припреме и послуживања пића,
* да су носиоци одобрења за привремено заузимање јавне површине у сврху постављања баште угоститељског објекта, у периоду 01.01.2021. године до 31.12.2021. године,
* да на дан 31.12.2020. године немају доспјелих, а неизмирених обавеза према Граду, по основу накнаде за заузимање јавне површине.

 **3.** Право на **субвенцију за** **самозапошљавање** имају самостални предузетници који испуњавају сљедеће услове:

* да су од почетка календарске године до окончања Јавног позива регистровали самосталну предузетничку дјелатност као основно занимање на подручју Града;
* да имају израђен бизнис план.

 **4.** Право на **субвенцију за износ комуналне таксе за истицање пословног имена** имају привредна друштва и самостални предузетници који испуњавају сљедеће услове:

* да им је у 2021. години забрањено или ограничено обављање дјелатности,
* да на дан 31.12.2020. године немају доспјелих, а неизмирених обавеза према Граду, по основу комуналне таксе за истицање пословног имена.

 **5.** Право на **субвенцију за подршку старим занатима у доба кризе** имају самостални предузетници, који испуњавају сљедеће услове:

* да имају статус старог заната, умјетничког заната или домаће радиности,
* да су статус старог заната, умјетничког заната или домаће радиности стекли до дана објаве јавног позива.

**V – Дозначавање средстава**

1. Субвенције под тачкама 1, 2, 4 и 5 овог Јавног позива, дозначавају се једнократно у укупном износу.
2. Субвенција за самозапошљавање, под тачком 3 овог Јавног позива, дозначава се самосталном предузетнику на рачун у пословној банци у висини од 60% одобрених средстава након потписивања уговора, 20% након 6 мјесеци и 20% након 12 мјесеци од потписивања уговора.

**VI – Потребна документација**

**1.** Привредна друштва и самостални предузетници за додјелу **субвенције пословним субјектима у области туризма и угоститељства**, уз прописани образац захтјева, прилажу сљедећа документа:

* Решење о регистрацији привредног друштва (издаје Окружни привредни суд Бања Лука), или рјешење о регистрацији предузетника (издаје Одјељење за привреду Градске управе Бања Лука);
* Обавјештење о разврставању јединица разврставања по дјелатностима (само за привредна друштва) – (издаје АПИФ);
* Увјерење о измиреним пореским обавезама (издаје Пореска управа Републике Српске) и увјерење о измиреним обавезама ПДВ-а (издаје Управа за индиректно опорезивање БиХ);
* Увјерење о броју запослених радника (издаје Пореска управа Републике Српске);
* Увјерење о измиреним обавезама према Граду Бања Лука (издаје Одјељење за финансије Градске управе Бања Лука);
* Увјерење да није под стечајем или ликвидацијом (само за привредна друштва) –(издаје Окружни привредни суд Бања Лука);
* Финансијске извјештаје за период 01.01. – 30.06.2020. и за исти период 2019. године, потписане и овјерене од стране лиценцираног рачуновође;
* Увјерење о измиреним пореским обавезама, којим се доказује да је на дан 31.12.2020. године измирена обавеза за боравишну таксу (за хотеле, мотеле и хостеле)- (издаје Пореска управа Републике Српске),

Пријава се подноси: **Одјељењу за привреду.**

**Рок** за подношење пријава: **30 дана од дана објаве Јавног позива.**

**2.** Привредна друштва и самостални предузетници за додјелу **субвенције накнаде за заузимање јавне површине**, уз прописани образац захтјева, прилажу сљедећа документа:

* Решење о регистрацији привредног друштва (издаје Окружни привредни суд Бања Лука), или рјешење о регистрацији предузетника (издаје Одјељење за привреду Градске управе Бања Лука);
* Обавјештење о разврставању јединица разврставања по дјелатностима (само за привредна друштва) – (издаје АПИФ);
* Рјешење о заузимању јавне површине (издаје Одјељење за комуналне послове Градске управе Бања Лука).

Пријава се подноси: **Одјељењу за комуналне послове.**

**Рок** за подношење пријава: **до 31.12.2021. године.**

**3.** Самостални предузетници уз прописани образац захтјева за **самозапошљавање**, прилажу сљедећа документа:

* Овјерену фотокопију личне карте;
* Рјешење о регистрацији предузетника (издаје Одјељење за привреду Градске управе Бања Лука);
* Рјешење надлежног органа или потврда надлежне институције, за лица са посебним статусом;
* Бизнис план.

За подносиоце захтјева у циљу едукације и унапређења пословања организоваће се бесплатна обука за израду бизнис плана, који представља саставни дио тражене документације. Обука ће бити организована од стране Градске развојне агенције. Кандидати ће о терминима обуке за израду бизнис плана бити обавијештени телефонским или електронским путем, као и путем сајта Града Бања Лука и Градске развојне агенције. Обука за израду бизнис плана траје два дана и биће организована у вријеме трајања Јавног позива.

Пријава се подноси: **Одјељењу за привреду.**

**Рок** за подношење пријава: **30 дана од дана објаве Јавног позива.**

**4.** Привредна друштва и самостални предузетници за додјелу **субвенције за износ комуналне таксе за истицање пословног имена**, уз прописани образац захтјева, прилажу сљедећа документа:

* Решење о регистрацији привредног друштва (издаје Окружни привредни суд Бања Лука), или рјешење о регистрацији предузетника (издаје Одјељење за привреду Градске управе Бања Лука);
* Обавјештење о разврставању јединица разврставања по дјелатностима (само за привредна друштва) – (издаје АПИФ).

Пријава се подноси: **Одјељењу за привреду.**

**Рок** за подношење пријава: **до 31.12.2021. године.**

**5.** Самостални предузетници за додјелу **субвенције за подршку старим занатима**, уз прописани образац захтјева, прилажу:

* Рјешење о признавању статуса старог заната, умјетничког заната или домаће радиности (издаје Одјељење за привреду Градске управе Бања Лука).

Пријава се подноси: **Одјељењу за привреду.**

**Рок** за подношење пријава: **30 дана од дана објаве Јавног позива.**

Комисија задржава право да, поред наведених, накнадно затражи и додатне документе и доказе, релевантне за одлучивање о поднесеној пријави.

Образац захтјева за додјелу субвенција мора бити у потпуности читко попуњен, јер се у противном неће узети у разматрање.

Документи се прилажу у оригиналу или овјереној фотокопији, с тим да увјерења надлежних органа не могу бити старија од 30 дана.

Непотпуни и неблаговремени захтјеви неће бити предмет разматрања.

За субвенције 1, 3 и 5 овог Јавног позива Пријаве са потребном документацијом достављају се у једном примјерку (штампана верзија) у затвореној коверти, путем протокола у канцеларији број 14 Градске управе (радним даном од 08,00 до 15,00 часова) или поштом на адресу: Град Бања Лука, Одјељење за привреду, Трг Српских владара 1, 78000 Бања Лука, са назнаком: *Пријава на Јавни позив за додјелу субвенција пословним субјектима у периоду кризе.*

За субвенције 2 и 4 овог Јавног позива Пријаве са потребном документацијом достављају се у једном примјерку (штампана верзија), путем протокола у канцеларији број 16 Градске управе (радним даном од 08,00 до 15,00 часова) или поштом на адресу: Град Бања Лука, Одјељење за привреду, Трг Српских владара 1, 78000 Бања Лука.

Пријавни образац се може преузети сваког радног дана од 8,00 – 16,00 часова у приземљу зграде Градске управе Града Бања Лука, Трг Српских владара број 1, испред канцеларије 16, као и на интернет страници Града Бања Лука [www.banjaluka.rs.ba](http://www.banjaluka.rs.ba).

**VII – Разматрање захтјева и одобравање субвенција**

Испуњеност услова за додјелу субвенција на основу утврђених општих и посебних услова, утврђује Комисија за провођење поступка додјеле субвенција пословним субјектима у периоду кризе у Граду Бања Лука за 2021. годину (у даљем тексту: Комисија) именована рјешењем Градоначелника.

Комисија ће анализирати пристигле захтјеве, те за оне који испуњавају услове и критеријуме утврђене *Правилником о условима и начину кориштења субвенција пословним субјектима у периоду кризе у Граду Бања Лука за 2021. годину* („Службени гласник Града Бања Лука“, број 31/21), унутар сваке појединачне врсте субвенције извршити рангирање, а за субвенцију за самозапошљавање извршити бодовање према бодовној листи.

 За субвенције 1 и 5 овог Јавног позива, Градоначелник на приједлог Комисије доноси одлуку о додјели субвенција.

 За субвенцију 2 из овог Јавног позива, Одјељење за комуналне послове издаје рјешење за одобрену субвенцију.

За субвенцију 3 из овог Јавног позива (субвенција за самозапошљавање) са сваким корисником субвенције се појединачно закључује уговор, којим се регулишу међусобна права и обавезе и на основу којег ће се вршити исплата субвенције.

Уговор са корисником субвенције закључује Градоначелник или лице које он овласти.

 За субвенцију 4 из овог Јавног позива, Градоначелник на приједлог Одјељења за привреду, на мјесечном нивоу, доноси Oдлуку о додјели субвенције за износ комуналне таксе за истицање пословног имена, којом ће се дефинисати износ одобрене субвенције по пословном субјекту.

**VIII – Остале напомене**

Јавни позив, пријавни обрасци, списак дјелатности и врсте пословних субјеката на које се примјењује овај Јавни позив и Правилник о условима и начину кориштења субвенција пословним субјектима у периоду кризе у Граду Бања Лука за 2021. годину, доступни су на web страницама Градске управе Града Бања Лука и Градске развојне агенције Бања Лука (www.banjaluka.rs.ba, [www.cidea.org](http://www.cidea.org)).

Додатне информације у вези субвенцијa 1, 3, 4 и 5 овог Јавног позива, могу се добити у Одјељењу за привреду на број телефона 051/244-444 локал 837 или на e-mail: privreda@banjaluka.rs.ba, а за субвенцију 2 овог Јавног позива у Одјељењу за комуналне послове на број телефона 051/244-444 локал 732.

Број: 12 - Г - 2308/21

Датум: 18.08.2021. године

 **ГРАДОНАЧЕЛНИК**

 **Драшко Станивуковић, с.р.**

|  |
| --- |
| **Дјелатности чије је обављање забрањено закључцима Републичког штаба за ванредне ситуације** |
|
|  |  |
| **Шифра дјелатности** | **Назив дјелатности** |
| 56.30  | Дјелатности припреме и послуживања пића |
| 56.30 |  Дјелатности припреме и послуживања пића - ноћни клубови |
| 68.20  | Изнајмљивање и пословање сопственим некретнинама или некретнинама узетим у закуп (лизинг) - свадбени салони |
| 90.01 |  Извођачка умјетност |
| 90.02 | Помоћне дјелатности у извођачкој умјетности |
| 90.04  | Рад умјетничних објеката (биоскопи) |
| 93.11 | Дјелатност спортских објеката (базени, велнес и спа центри) |
| 93.12  | Дјелатности спортских клубова |
| 93.13 |  Фитнес центри (рад фитнес и боди-билдинг клубова) |
| 96.02  | Фризерски и други третмани за уљепшавање |
| 96.04  | Дјелатности за његу и одржавање тијела |
| 96.09  | Остале личне услужне дјелатности, д.н. (тетовирање и пирсинг) |
| Дјелатности чији је рад забрањен *Закључком о спровођењу мјера за реаговање на појаву болести изазване новим вирусом корона (COVID-19) у Републици српској* Републичког штаба за ванредне ситуације, а који се односе на рад трговачких центара и субјеката који послују у оквиру трговачког центра, изузев апотека и субјеката чија је претежна дјелатност трговина прехрамбеним производима, као и субјеката који послују у просторима који имају засебан улаз у односу на улаз трговачког центра, без обзира на врсту дјелатности коју обављају. |